Hamburg de şexsê Mizgîn Bîlîne (Raperîn Baze) de gerîlayê HPG û YJA-Starî yê ke 13‘ê Êlule de Çewlîg de şehîd bibî, ameyî vîrardene. Vîrardişo ke Merkezê Cimatê Kurdan ê Demokratîkî ame viraştene babîyê Bîlîne Sehaladdîn Bilîn, merdimê ci û Hamburg, Bremen û derûdorê bajarî ra xeylî Kurdistanijî tewrê ci bîyî.
Dimayê rêzgirewtişî babî Bîlînî qisey kerd. Bîlînî ard ziwan ke kênaya ci hendê anor û şerefî  berbirsîyarîye zî bare înan kerde û tewrê kerwanê şehîdan bîye. Bîlînî semedê tewrbîyayîşê vîrardişî her kesî spas kerd û vat waştişê ma oyo ke her kes herra xo de azad biciwîyo.
Vervatoxê Komîteya Şehîdan Ayten Dûrmûşe zî qiseykerdişê xo de ard ziwane ke vera zulm û zordarîye Kurdan rê teberê xoverdayîşî de yewna rayîr nêmendo û bale ante muhîmîya Têgêrayîşê Azadîye yê Kurdistanî ser. Dûrmûşe vat birayê mi Mehmet Hayrî Dûrmûş û heme şehîdanê ma seba ke ma sey merdimî biciwîyê zerrîya safî ra ganê xo da. Ganî ewro heme Kurdî dawaya şehîdan rê wayîr bivejîyê.
Merdimê Bîlîne û sîyasetmedarê Kurdan Saît Bîlgînî zî mucadeleyê Kurdan vist vîrî û va:‘‘ Cografyaya ke Bîlîn tede ciwîyayêne demê serewedartişê Şêx Saîdî ra heta ewro qeleya xoverdayîşî ya.‘‘
